KIRJALLINEN KYSYMYS E-4006/00

esittäjä(t): Carles-Alfred Gasòliba i Böhm (ELDR) komissiolle

(21. joulukuuta 2000)

Aihe: Hopeajodidin käyttö

Viljelmiä kuivikkoalueilla (pähkinät, oliivit) Valencian El Maestratin ja El Portsin alueilla on viime aikoina haitannut omituinen kesäisten ukonilmojen puute. Ilman niitä satoa on lähes mahdotonta pelastaa. Kuivuus voi johtua sääilmiöiden luonnottomasta peukaloinnista. Aina ukonilman lähestyttyä useat pienlentokoneet ovat ruiskuttaneet hopeajodidia raekuurojen estämiseksi.

Viljelijäjärjestöjen ja luonnonsuojelijoiden mukaan tämä aine on todennäköisesti myrkyllistä ja erittäin haitallista ympäristölle ja viljelyksille.

11. elokuuta 2000 ilmestyneessä Espanjan virallisessa lehdessä n:o 28 790 maatalousministeriö myönsi alustavasti tukea raekuurojen torjuntajärjestelmille, joissa käytetään hopeajodidia.

Tietääkö komissio tämän?

Voiko komissio ilmoittaa onko tämän aineen käyttäminen kiellettyä ja jos on mihin toimiin se aikoo ryhtyä?

Margot Wallströmin komission puolesta antama yhteinen vastaus kirjallisiin kysymyksiin E-3764/00 ja E-4006/00

(1. maaliskuuta 2001)

Komission tietojen mukaan hopeajodidia tuotetaan yhteisössä ja/tai tuodaan yhteisöön alle 10 tonnia vuodessa. Tällaisista aineista on kerättävä tietoja ja niille on tehtävä tapauskohtaisesti riskinarviointi olemassa olevien aineiden vaarojen arvioinnista ja valvonnasta 23 päivänä maaliskuuta 1993

annetun neuvoston asetuksen (ETY) N:o 793/93(1) nojalla. Tämä koskee siis aineita, jotka olivat yhteisön markkinoilla ennen syyskuuta 1981 ja jotka mainitaan Euroopassa kaupallisessa käytössä olevien kemiallisten aineiden luettelossa (Einecs). Koska Einecsissä mainittujen aineiden määrä on suuri (yli 100 000), asetuksessa säädetään tärkeysjärjestyksestä. Neljä ensisijaisten aineiden luetteloa on julkaistu, ja näistä aineista on tehty tai tehdään riskinarviointi. Komissio toteaa, että hopeajodidia ei mainita missään näistä luetteloista. Yhteisö saattaisi kuitenkin pyytää tulevaisuudessa, että kyseisestä aineesta toimitettaisiin tietoja, jotta se voitaisiin arvioida asetuksen (ETY) 793/93 tai muiden yhteisön säännösten nojalla. Silloin olisi mahdollista harkita riskinhallintakeinoja, kuten esimerkiksi aineen markkinoille saattamisen tai käytön rajoituksia.

Rakeiden torjuntaan käytetyn hopeajodidin ei katsota olevan kasvinsuojeluaineista annetussa direktiivissä 91/414/ETY(2) tarkoitettu maataloudessa käytettävä kasvinsuojeluaine.

Lisäksi vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 27 päivänä kesäkuuta 1967 annetussa neuvoston direktiivissä 67/548/ETY(3) säädetään, että kemiallisen aineen valmistajien, jakelijoiden ja maahantuojien on noudatettava kyseisen aineen luokitusta, pakkaamista ja merkintöjä koskevia säännöksiä. Kyseisiä säännöksiä sovelletaan myös hopeajodidiin, vaikka sitä ei tällä hetkellä mainita kyseisen direktiivin liitteessä I.

Espanjan viranomaiset eivät ole ilmoittaneet komissiolle EY:n perustamissopimuksen 88 artiklan (entinen 93 artikla) mukaisesti valtiontukea, jota myönnetään hopeajodidin käyttöä varten rakeiden torjunnassa ja joka on julkaistu 11. elokuuta 2000 Espanjan valtion virallisessa lehdessä n:o 28790. Komissio aikoo vaatia, että Espanja ilmoittaa tämän valtiontuen EY:n perustamissopimuksen 88 artiklan mukaisesti.

(1) EYVL L 84, 5.4.1993.

(2) EYVL L 230, 19.8.1991.

(3) EYVL B 196, 16.8.1967.